คลังอ้างน้ำท่วม! เลื่อนประเมินราคาที่ดิน
รมช.คลังอ้างปัญหาน้ำท่วมทำกรมธนารักษ์ต้องเลื่อนกำหนดราคาประเมินที่ดิน-สิ่งปลูกสร้าง ออกไปอีก 6 เดือน
22 ก.พ. 2555

รมช.คลังอ้างปัญหาน้ำท่วมทำกรมธนารักษ์ต้องเลื่อนกำหนดราคาประเมินที่ดิน-สิ่งปลูกสร้าง ออกไปอีก 6 เดือน 
นายวิรุฬ เตชะไพบูลย์ รมช.คลังในฐานะกำกับดูแลกรมธนารักษ์กล่าวว่าการที่กรมธนารักษ์ต้องประกาศขยายเวลาการใช้บัญชีกำหนดราคาประเมินทุนทรัพย์ที่ดินและโรงเรือนสิ่งปลูกสร้าง รอบบัญชีเดิมปี 2551 – 2554 ออกไปอีก 6 เดือน เนื่องจากปัญหาวิกฤตอุทกภัยอย่างร้ายแรงที่เกิดขึ้นในปี พ.ศ. ๒๕๕๔ ส่งผลกระทบต่อประชาชนได้รับความเดือดร้อน สูญเสียทรัพย์สินเป็นจำนวนมาก และกระทบต่อระบบเศรษฐกิจของประเทศอย่างกว้างขวาง ทั้งในเขตพื้นที่ที่ประสบอุทกภัยและมิได้ประสบอุทกภัย
ประกอบกับกระทรวงมหาดไทยได้ประกาศเขตพื้นที่ประสบอุทกภัยกว่า 60 จังหวัด ซึ่งกรมที่ดินได้ร้องผ่านมาทางกระทรวงมหาดไทยขอให้คณะกรรมการกำหนดราคาประเมินทุนทรัพย์ทบทวนการประกาศใช้บัญชีกำหนดราคาประเมินทุนทรัพย์ฉบับใหม่โดยขอให้ขยายการใช้บัญชีออกไปอีก 1 ปี ซึ่งคณะกรรมการฯที่มีปลัดกระทรวงมหาดไทยเป็นประธานได้พิจารณาเห็นว่ามีเหตุที่จำเป็นอันสำคัญยิ่งที่ส่งผลกระทบต่อภาพรวมของเศรษฐกิจทั้งประเทศ ควรที่จะต้องมีการขยายเวลาการใช้บัญชีกำหนดราคาประเมินทุนทรัพย์ที่ดินและโรงเรือนสิ่งปลูกสร้าง รอบบัญชีเดิมปี 2551 – 2554 โดยขยายระยะเวลาออกไปอีก 6 เดือนก่อน
คณะกรรมการฯจึงอาศัยอำนาจตามความในประมวลกฎหมายที่ดินประกอบระเบียบคณะกรรมการกำหนดราคาประเมินทุนทรัพย์ มีมติให้ขยายเวลาการใช้บัญชีกำหนดราคาประเมินดังกล่าวออกไปอีก 6 เดือน เพื่อเป็นการบรรเทาความเดือดร้อนแก่ประชาชนที่จะไม่ต้องรับภาระในการชำระค่าธรรมเนียมจดทะเบียนสิทธิและนิติกรรมเพิ่มขึ้นตามราคาประเมินอสังหาริมทรัพย์ใหม่ โดยคณะกรรมการฯยังมีความเห็นอีกว่าการขยายระยะเวลาดังกล่าวจะเป็นการกระตุ้นเศรษฐกิจในภาคอสังหาริมทรัพย์
ทั้งนี้ การขยายเวลาการใช้บัญชีดังกล่าวเป็นอำนาจการพิจารณาของคณะกรรมการกำหนดราคาประเมินทุนทรัพย์ซึ่งเป็นองค์กรอิสระที่มีอำนาจเต็มที่ในการพิจารณากำหนดราคาประเมิน โดยไม่มีวาระอื่นใดเข้าแทรกแซงได้